Ratinan suvantoon tulee tänään miehittämätön pinta-alus – Ensi kesänä sellaisella voi päästä Viikinsaareen!

Viitekuva Marjo Rämö / arkisto

Marjo Rämö

Ratinan suvannossa kulkee tänään näytösluonteisesti autonominen pinta-alus. Alus nähdään suvannossa kello 14–15, tiedottaa Tampereen teknillinen yliopisto.

TTY:n tutkijat tuovat aluksen avoveteen ja lähettävät demonstraatiosta videota suoraan parhaillaan käynnissä olevaan kansainväliseen robotiikkatapahtumaan Tampere-taloon.

Miehittämättömän pinta-aluksen käyttömahdollisuudet ovat monipuoliset. Niitä voidaan käyttää muun muassa rajavalvonnassa sekä erilaissa etsintä-, pelastus- ja raivaustehtävissä tai esimerkiksi kartoitus- ja seurantatehtävissä.

Kesällä kaupunkilaisillakin on mahdollisuus päästä kokeilemaan miehittämättömän aluksen kyytiä. Heinäkuun alussa TTY:n kone- ja tuotantotekniikan laboratorion tutkijat järjestävät näytösluontoisena autonomista taksiveneliikennöintiä Laukontorin ja Viikinsaaren välillä. Asiasta tiedotetaan myöhemmin keväällä lisää.